DTAC ปูพรมสัญญาณรับหยุด “ปีใหม่” หนุนใช้ไม่สะดุด
DTAC ปูพรมสัญญาณเน็ตรับหยุดยาวช่วงเทศกาล “ปีใหม่” ในสถานที่ท่องเที่ยวทั้งเมืองหลักและเมืองรอง หนุนใช้ได้ไม่สะดุด
DTAC ปูพรมสัญญาณเน็ตรับหยุดยาวช่วงเทศกาล “ปีใหม่” ในสถานที่ท่องเที่ยวทั้งเมืองหลักและเมืองรอง หนุนใช้ได้ไม่สะดุด
27 ธ.ค. 2565

นายประเทศ ตันกุรานันท์ รองประธานเจ้าหน้าที่บริหารกลุ่มเทคโนโลยี บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เตรียมสัญญาณพร้อมรับวันหยุดยาวเทศกาลปีใหม่ 2566 จัดสัญญาณอินเทอร์เน็ตความเร็วสูงรับคนเดินทางท่องเที่ยวรับลมหนาว และใช้วันหยุดยาวพักผ่อน คาดสถานที่ท่องเที่ยวทั้งเมืองหลักและเมืองรองทั่วไทยจะได้รับการสนใจจากนักท่องเที่ยวชาวไทยและต่างชาติ รวมทั้งชาว Digital nomad ที่มาท่องเที่ยวพร้อมทำงานได้ทุกที่ผ่านระบบออนไลน์
“ช่วงเดือนธันวาคมเป็นช่วงที่คนไทยนิยมเดินทางท่องเที่ยวและพักผ่อนกันในช่วงวันหยุดยาว รวมถึงการเปิดประเทศที่ทำให้นักท่องเที่ยวต่างชาติเดินทางมาเที่ยวไทยเพิ่มขึ้น และไทยยังเป็นจุดหมายของชาว Digital nomad ที่มีไลฟ์สไตล์ดิจิทัลที่เดินทางท่องเที่ยวพร้อมกับทำงานได้ทุกที่ในโลกผ่านระบบออนไลน์และอินเทอร์เน็ตความเร็วสูง ดีแทคได้ขยายสัญญาณครอบคลุมพื้นที่ใช้งานอย่างต่อเนื่อง พร้อมทีมดูแลสัญญาณตลอด 24 ชั่วโมงทั่วไทยในช่วงเฉลิมฉลองสู่ปีเถาะ” นายประเทศ กล่าว
ทั้งนี้ดีแทคจัดทัพพร้อมให้บริการมือถือเพื่อรองรับเทศกาลปีใหม่ 2566 โดยอินเทอร์เน็ตความเร็วสูงมีความสำคัญในการติดต่อสื่อสารรวมถึงช่วงเฉลิมฉลองสู่ปีใหม่และท่องเที่ยว ดีแทคได้มุ่งขยายสัญญาณ 5G อย่างต่อเนื่องด้วยคลื่น 700 MHz ซึ่งครอบคลุมทั้งหมด 77 จังหวัดแล้วภายในครึ่งปีแรกที่ผ่านมา และติดตั้งสถานีฐานบนเครือข่าย 5G เพิ่มขึ้น
โดยมีทั้งสิ้นประมาณ 18,800 สถานีฐาน (ข้อมูลไตรมาส 3/2565) ซึ่งดีแทคเห็นความสำคัญในพฤติกรรมใช้งานดิจิทัลทั้งชาวไทยและต่างประเทศ รวมถึงการที่ไทยถูกจัดอันดับเมืองที่น่าทำงานของชาว Digital Nomad เช่น เชียงใหม่ติดอันดับ 3 ของ The 16 Best Cities For Digital Nomads To Explore ในปี 2565 ของ By Digital Nomad เป็นต้น จึงได้ขยายสัญญาณรองรับพฤติกรรมการใช้งานที่ครอบคลุมทุกรูปแบบ
ดีแทคชู 5 แนวทางพร้อมรองรับช่วงเฉลิมฉลองปีใหม่ 2566
1.ขยายสัญญาณสถานที่ยอดนิยมปีใหม่ ดีแทคได้ขยายสัญญาณเพิ่มตามจุดจัดงานปีใหม่และกิจกรรมต่างๆ หรือพื้นที่ที่คนจะมาพบกันจำนวนมาก รวมถึงห้างสรรพสินค้าต่างๆ เพื่อดูแลเป็นกรณีพิเศษในการ เพิ่มอุปกรณ์เสริมสัญญาณและรถโมบายล์ ทั้งกรุงเทพและจังหวัดต่าง ๆ ที่มีการจัดงานและพื้นที่ท่องเที่ยวในภูมิภาคต่างๆ ทั่วไทย
2.ศูนย์รวมการเดินทางสถานีขนส่งและสนามบิน ดีแทคให้ความสำคัญในการใช้งานรองรับจุดสำคัญที่เป็นศูนย์กลางเดินทาง โดยช่วงเทศกาลที่ประชาชนจำนวนมากจะใช้ สนามบิน สถานีรถไฟ สถานีขนส่งต่างๆ เพิ่มมากขึ้นดังนั้น ดีแทคจึงได้วางแผนล่วงหน้ารองรับตามจุดต่างๆ ที่เป็นจุดคมนาคมเพื่อเดินทางสู่จังหวัดสำคัญ
3.เส้นทางจราจรการเดินทางที่สำคัญ ดีแทคได้ขยายสัญญาณรองรับนักเดินทาง ที่ใช้เส้นทางคมนาคมสายหลักต่างๆ ที่เดินทางเชื่อมต่อภูมิภาค ทั้งการเดินทางรถยนต์ส่วนตัว รถสาธารณะเพื่อไปท่องเที่ยวตามสถานที่ต่างๆ หรือเดินทางกลับยังภูมิลำเนา ทุกภูมิภาค โดยเฉพาะเส้นทางมุ่งสู่ภาคเหนือ และ ภาคตะวันออกเฉียงเหนือ ซึ่งเป็นที่นิยมในช่วงเทศกาล รวมถึงเส้นทางคมนาคมสู่ภาคกลาง ภาคตะวันออก และภาคใต้
4.สายมู – ไหว้พระทำบุญ ดีแทคพร้อมรองรับการใช้งานในช่วงเฉลิมฉลองปีใหม่ โดยปกติคนนิยมเดินทางมาทำบุญ หรือร่วมงานสวดมนต์ข้ามปี และไหวัพระเพื่อความเป็นสิริมงคล ทั้งในกรุงเทพฯ และต่างจังหวัด
5.ทีม 1678 พร้อม 24 ชั่วโมง ดีแทคได้จัดเตรียมทีมคอลเซ็นเตอร์รองรับการบริการและคอยช่วยเหลือลูกค้าตลอด 24 ชั่วโมง รวมทั้งรับแจ้งเหตุเพื่อช่วยเหลือเหตุฉุกเฉินต่างๆ จากลูกค้า รวมการติดต่อสื่อสารผ่านช่องทางโซเชียลของดีแทค เช่น Facebook และ Line อีกด้วย นอกจากนี้ ลูกค้าดีแทคที่เดินทางอยู่ต่างประเทศและต้องการติดต่อดีแทคคอลเซ็นเตอร์ เพื่อขอข้อมูลหรือการช่วยเหลือต่างๆ สามารถติดต่อได้ที่สายด่วน +6622028100 (บริการฟรี)